*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*28. számú előterjesztés*

Bátaszék Város Önkormányzata Képviselő-testületének 2019. február 13-án,

16 órakor megtartandó rendkívüli ülésére

*a 2019. évi közfoglalkoztatási program elfogadása*

|  |
| --- |
| **Előterjesztő:** Dr. Bozsolik Róbert polgármester  **Készítette:** Takácsné Gehring Mária aljegyző  **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  PG Bizottság:2019. 02.12. |

***Tisztelt Képviselő-testület!***

A 2018. évben három közfoglalkoztatási programot bonyolítottunk le. 2018. január és február hónapját érintette a 2017. március 16-án indult és 2018. február 28-áig tartó áthúzódó program, majd 2018. március 1-jétől június 30-áig tartott az I. ütem, míg a II. ütem 2018. július 1-jétől jelenleg is tart. Az I. ütemben 19 fő foglalkoztatásával terveztünk, de csak 17 fő volt a tényleges létszám, ezért a II. ütemben már 17 főt igényeltünk, de novembertől a létszám tartósan 15 főre csökkent.

A programok során összesen 31 főt foglalkoztattunk hosszabb-rövidebb ideig, jelenleg 14 fő dolgozik. Az időszakban 17 főnek szűnt meg a foglalkoztatása, melyből közös megegyezéssel 5 főnek, munkáltatói felmondással azonnali hatállyal 1 főnek, munkavállalói felmondással 1 főnek, 10 főnek pedig a határozott idő lejártával. Összesen 23 nő és 8 férfi dolgozott, garantált közfoglalkoztatási bérminimumot 1 fő kapott, a munkavezetőt megillető bért pedig szintén 1 fő, itt év közben személyi változás is történt. November óta 2 fő tervezett létszámot sajnos nem tudtunk betölteni.

A programokhoz 70 %-os támogatást biztosítottak, így a foglalkoztatáshoz mindösszesen 9 268 014 Ft támogatást igényeltünk a Szekszárdi Járási Hivatal Foglalkoztatási Osztályától, és az önkormányzatnak összesen 6 502 021 Ft-ot kellett saját forrásként hozzátenni. Nagyon sok volt a betegszabadság és a táppénz, ami torzítja a képet. Illetve év elején két hónapban inkasszó is volt a 2017. évi előleget vissza kellett fizetni, így az első két hónapban nem kaptunk támogatást.

A kulturális közfoglalkoztatási program 2018 júniusában megszűnt, így a Bátaszékért Marketing Nonprofit Kft. munkáját ezen keresztül már nem tudjuk segíteni. Az országos közfoglalkoztatási program keretében 3 főt az Országos Széchenyi Könyvtáron keresztül a könyvtárunk alkalmazott és alkalmaz jelenleg is. Ez teljes finanszírozást jelent.

A korábbi évekhez hasonlóan igényfelmérést követően 2019. március 1-jétől 2020. február 29-éig tartó közfoglalkoztatási program indul, a támogatási arány jelenleg önkormányzatunk esetében várhatóan ismét 70 %-os lesz.

Ebben az évben is kommunális és környezetvédelmi feladatok ellátásánál számítunk a közfoglalkoztatottak munkájára. A csapadékvíz-elvezetés, árokásás és -tisztítás, járdák, közutak karbantartása, erdőművelés mellett köztisztasági feladatok (közterületek tisztántartása, fűnyírás, parkgondozás, parlagfűmentesítés, illegális hulladéklerakók felkutatása és felszámolása) végzésével is számoltunk. A feladatot 11 fő segédmunkás látná el és 2 fő karbantartó.

A közös hivatalnál 1 portás és 1 irodai kisegítő foglalkoztatásával tervezünk. Az adminisztrációt 1 közfoglalkoztatás-szervezővel látnánk el. Számoltunk továbbra is 1 konyhai kisegítő munkájával az óvoda konyháján.

A kulturális közfoglalkoztatottak hiányát 2 fő foglalkoztatásával oldanánk meg, akik a Marketing NKft.-t segítenék.

A munkavégzés időtartamára közfoglalkoztatási bér jár, ami továbbra sem változott a korábbi évekhez képest. A közfoglalkoztatási minimálbér 81.530 Ft, míg a munkavezetőt 89 705 Ft illeti meg a közfoglalkoztatási bér és a közfoglalkoztatási garantált bér megállapításáról szóló 170/2011.(VIII.24.) Korm. rendelet 1. § (1) bekezdés a) pontja és 2/A § (1) bekezdés a) pontja szerint.

A tervben szereplő 1 fő munkavezető közfoglalkoztatási bére és a 18 fő közfoglalkoztatási bére 2018. év 9 hónapjára várhatóan 16 370 442 Ft összköltséget jelent, melyhez – 11 459 250 Ft bér és járuléktámogatás elnyerése érdekében a 2019. évi költségvetésben 4 911 192 Ft saját forrást kell biztosítani. 2020. január-február hónapjára pedig 3 819 750 Ft támogatás esetén 1 637 064 Ft önerővel tervezünk.

A fentiekre figyelemmel javasoljuk, hogy szíveskedjenek a város 2019. évi közfoglalkoztatási program-tervezetét megvitatni, és a határozati javaslatot elfogadni.

**H a t á r o z a t i j a v a s l a t :**

**Bátaszék város 2019. évi közfoglalkoztatási programjának jóváhagyására**

Bátaszék Város Önkormányzatának Képviselő-testülete *a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 12. pontjában* kapott feladat- és hatáskörében eljárva támogatja kérelem benyújtását – a Tolna Megyei Kormányhivatal Szekszárdi Járási Hivatala Foglalkoztatási Osztálya 2019. évi közfoglalkoztatás finanszírozására fordítható decentralizált kerete terhére – hosszabb időtartamú közfoglalkoztatás támogatására a 2019. március 1-je és 2020. február 29-e közötti időszakra vonatkozóan.

A tervezett 19 fő foglalkoztatásához szükséges 10 441 296 Ft bér és 1 017 954 Ft járuléktámogatás elnyerése érdekében a 30 %-os önkormányzati önerőt az alábbiak szerint biztosítja:

1. az önkormányzat 2019. évi költségvetésének közfoglalkoztatási céltartalék kerete terhére 4 911 192 Ft-ot, míg
2. az önkormányzat 2020. évi költségvetésében 1 637 064 Ft tervezését irányozza elő.

*Határidő:* 2019. február 28.

*Felelős:* Takácsné Gehring Mária aljegyző

(a határozat megküldéséért és a

kérelem benyújtásáért)

*Határozatról értesül:* Járási Foglalkoztatási Osztály,

Bátaszéki KÖH hatósági iroda

Bátaszéki KÖH pénzügyi iroda

irattár